作者：柳永
词牌/韵律：长寿乐

paragraphs: 繁红嫩翠。
艳阳景，妆点神州明媚。
是处楼台，朱门院落，弦管新声腾沸。
恣游人、无限驰骤，娇马车如水。
竟寻芳选胜，归来向晚，起通衢近远，香尘细细。
太平世。
少年时，忍把韶光轻弃。
况有红妆，楚腰越艳，一笑千金何啻。
向尊前、舞袖飘雪，歌响行云止。
愿长绳、且把飞乌系。
任好从容痛饮，谁能惜醉。